এই গরমে ঘরে এসি থাকলে না চালিয়ে পারা যায়? কিন্তু সেই এসি চালানোর যে এমন নির্মম পরিণতি হতে পারে, তা কে জানত!
এসি চালানো নিয়ে নিজের স্ত্রী এবং পুত্রকে খুনই করে ফেললেন এক বৃদ্ধ। ঘটনাটি ঘটেছে কেরলের অঙ্গমালিতে। পাল পাইনাদাথু নামে এই ৮৫ বছরের ওই বৃদ্ধ বিদ্যুতের বিল কমানোর জন্য স্ত্রী এবং অসুস্থ ছেলেকে এসি চালাতে বারণ করেছিলেন। কিন্তু গৃহকর্তার নিষেধ অমান্য করে এসি চালিয়েছিলেন তাঁর স্ত্রী এবং পুত্র। অভিযোগ, সেই রাগ থেকেই শুক্রবার গভীর রাতে ৭৪ বছর বয়সি স্ত্রী এবং ৫৪ বছরের ছেলেকে ধারালো লোহার রড দিয়ে খুন করেন ওই বৃদ্ধ।
প্রাথমিক তদন্তে পুলিশ জানতে পেরেছে, প্রাক্তন রেল আধিকারিক ওই বৃদ্ধের স্ত্রী এবং ছেলে, দুজনেরই হৃদরোগের সমস্যা ছিল। গরম বাড়ায় বৃদ্ধের আপত্তি উপেক্ষা করেই শুক্রবার রাতে এসি চালান তাঁরা। কিন্তু নিয়মিত এসি চালানোয় বিদ্যুতের বিল লাফিয়ে লাফিয়ে বাড়ছিল। ফলে, ফের এসি চালানোয় রেগে যান ওই বৃদ্ধ। শুক্রবার রাতে স্ত্রী এবং ছেলের ঘরে ঢুকে তাঁদের খুন করার পরে কাতারে কর্মরত আর এক ছেলেকে ফোন করে ঘটনার কথা জানান ওই বৃদ্ধ। তিনি নিজেও আত্মহত্যা করছেন বলে টেলিফোনে ছেলেকে জানান ওই বৃদ্ধ। 
এরপরেই কাতার থেকে ফোন করে বৃদ্ধের ওই ছেলে আত্মীয় এবং প্রতিবেশীদের ঘটনার কথা জানান। তাঁরাই পুলিশে খবর দেওয়ার পরে পুলিশে এসে ওই বৃদ্ধকে উদ্ধার করেন। স্ত্রী-ছেলেকে হত্যার পরে ওই বৃদ্ধ ছাদে উঠে গলায় দড়ি দিয়ে আত্মহত্যা করার চেষ্টা করেছিলেন বলে পুলিশ সূত্রে জানা গিয়েছে। কিন্তু মই বেয়ে উঠতে না পেরে রণে ভঙ্গ দেন তিনি। এর পরেই ওই বৃদ্ধকে গ্রেফতার করে পুলিশ।